## Predsjednik Vlade Crne Gore Duško Marković

## Obraćanje na manifestaciji „Mostar ne zaboravlja prijatelje“

## i dodjeli Povelje mira

## Mostar, 23. jul 2018.

Poštovani predsjedavajući Vijeća ministara - dragi Denise, poštovani predsjedniče Vlade Cipras, predsjedniče Vlade Zaev, ekselencije, dame i gospodo

Večeras sam ponosan što potpisujem Povelju mira jer je moj prethodnik na mjestu predsjednika Vlade, gospodin Đukanović, bio prvi primalac ove nagrade zajedno sa predsjedavajućim Zvizdićem prije dvije godine.

Za Crnu Goru je to velika čast i priznanje jer su slobodarska tradicija i njegovanje tolerancije i suživota bile uvijek kako garant našeg opstanka, tako i garancija za budućnost naših građana.

Stojeći kraj Starog mosta u ovom divnom gradu, čiju četrnaestu godišnjicu obnove danas obilježavamo, ne mogu da izbjegnem pomiješana osjećanja - tereta prošlosti i svijesti o ljudskoj patnji i izdržljivosti, ali istovremeno i nade i vjere u budućnost.

Na Zapadnom Balkanu smo prešli dug put i napredak je nesporan u odnosu na onaj dan prije 25 godina kada je skoro 5 vjekova stari most vijeka srušen u trenu. Sada je on ponovo i prije svega simbol obnove i spajanja.

Po riječima čuvenog Nelsona Mandele, koji je bio jedan od laureata Mostarske mirovne nagrade: „hrabri ljudi se ne plaše opraštanja, radi mira.“ I to je jedini put naprijed.

Zato nam je posebno drago što su večeras tu sa nama i premijeri Cipras i Zaev. Najljepše vijesti u regionu su došle od njih u poslednje vrijeme i hvala im što su nam svima ulili novi optimizam, imali viziju i hrabrost da donesu teške odluke za dobro njihovih naroda ali i za sve nas.

Zapadnom Balkanu je mjesto u Evropi, ne samo geografski već i civilizacijski i vrijednosno. Vrijeme je da taj put učinimo nepovratnim i tome smo svaki dan sve bliži, zahvaljujući sopstvenom radu i našim evropskim i evroatlantskim partnerima.

Crna Gora je zahvalna svojim susjedima na njihovoj podršci koju ćemo kao i do sada vraćati uvijek iskreno i kada je god potrebno.

Želim da ovu nagradu prije svega posvetim građanima Mostara i Bosne i Hercegovine kao i svakom građaninu našeg područja koji želi da gleda u budućnost. Kako je govorio naš Bihorac, kasnije Sarajlija Ćamil Sijarić: „Kad se čovjek vraća prošlosti, dolazi do tame.“

Poučeni iskustvom možemo jedino biti svjesni da nema dobra od povratka u prošlost i da možemo samo naprijed njegujući evropske civilizacijske vrijednosti i poštujući naše različitosti i kulturu.

Hvala još jednom organizatorima, Centru za mir i multietničku saradnju i Denisu na dobrodošlici.

Zahvaljujem na pažnji i ukazanoj časti.